Rapport: Stewart Said Exiles telgħu waħedhom fit-tieni post b'rebħa sofferta kontra Sirens Mecca Marin . Kollox ma' kollox, Exiles kien ħaqqhom ir-rebħa, iżda r-reazzjoni ta' Sirens fit-tieni parti tal-aħħar sessjoni kważi wasslet biex il-partita tintemm fi draw. Kellu jkun Niall Saliba li skorja l-ewwel gowl tal-logħba wara tliet minuti mill-ftuħ tat-tieni sessjoni. Il-vantaġġ tagħhom kiber għal 4-1 fit-tielet sessjoni, liema distakk ta' tliet gowls baqa' sal-aħħar sessjoni. Il-gowl b'azzjoni personali ta' David Fenech lejn nofs l-aħħar sessjoni donnu qajjem lil Sirens u fi ftit sekondi, il-vantaġġ ta' 6-3 tnaqqar għal 6-5 b'gowls ta' Matthias u Jerome Zerafa Gregory. Sirens saħansitra kellhom iċ-ċans li jġibu d-draw iżda l-gowlkiper Matthew Castillo salva l-penalty ta' Isaiah Riolo. Sliema Frank Salt bnew fuq ir-rebħa kontra Neptunes is-Sibt li għadda. Din id-darba għelbu lil Marsaskala Fish and Fish b'wirja konvinċenti anki minkejja n-nuqqas ta' Jerome Gabarretta, l-akkwist il-ġdid Dino Zammit u l-plejers l-oħra li jinsabu jilagħbu barra l-pajjiż. Wirja kollettiva tas-Slimiżi li żammew mal-aspettattiva kontra avversarju ta' livell differenti. Wara li fl-ewwel sessjoni Marsaskala kienu ġabu d-draw momentarju ta' 2-2, Mark Meli daħħal lil Sliema minn fuq fi tmiem l-ewwel sessjoni. Huma aċċertaw mir-rebħa fit-tieni sessjoni b'sitt gowls mingħajr risposta fosthom doppjetti ta' Zach Mizzi u Kieyan Borg. B'distakk li kompla jikber fit-tielet sessjoni, fl-aħħar perjodu, ċans ukoll għaż-żewġ gowlkipers ta' riserva Dale Galea Mule u Aidan Muscat. Fl-ewwel logħba tal-ġurnata, San Ġiljan Mercury Towers fetħu l-impenji tagħhom b'rebħa faċli kontra Birżebbuġa Freeport . Għat-tim Ġiljaniż għamel id-debutt Nikolai Zammit li ġie akkwistat mingħand Neptunes, bil-plejer xellugi jniżżel ismu fost l-iskorers għal ħames darbiet.